ananddey/assamese-wiki-corpus huggingface dataset:
হ্ৰাফনহিল্ডুৰ হেৰাল্ডচডটিৰ

হ্ৰাফনহিল্ডুৰ হেৰাল্ডচডটিৰ (ইংৰাজী: Hrafnhildur Haraldsdóttir; জন্ম: ৭ এপ্ৰিল ২০০৪) এগৰাকী আইচলেণ্ডিক মডেল আৰু সৌন্দৰ্য প্ৰতিযোগিতাৰ খিতাপধাৰী যিয়ে মিছ আৰ্থ ২০২৪ প্ৰতিযোগিতাত অংশগ্ৰহণ কৰি মিছ আৰ্থ - এয়াৰ ২০২৪ৰ খিতাপ অৰ্জন কৰিছিল। তেওঁ মিছ ইউনিভাৰ্ছ ২০২২ প্ৰতিযোগিতাতো আইচলেণ্ডক প্ৰতিনিধিত্ব কৰিছিল যদিও কোনো স্থান লাভ কৰিবলৈ সক্ষম হোৱা নাছিল।

প্ৰাৰম্ভিক জীৱন আৰু শিক্ষা

হ্ৰাফনহিল্ডুৰ হেৰাল্ডচডটিৰৰ পৰিয়ালৰ সম্পৰ্ক আইচলেণ্ডৰ ৱেষ্টফজৰ্ডছ অঞ্চলৰ সৈতে আছে, যিটো অঞ্চল ইয়াৰ দুৰ্গম মাছমৰীয়া গাঁও আৰু ওখোৰা-মোখোৰা উপকূলৰ বাবে জনাজাত। তেওঁ কেফলাভিকত ডাঙৰ-দীঘল হৈছিল আৰু তাত এ.টি. মহান হাইস্কুলত অধ্যয়ন কৰিছিল। এই শিক্ষানুষ্ঠানখনে স্থানীয় শিক্ষাৰ্থীৰ লগতে ওচৰৰ ঘাটিত থকা আমেৰিকাৰ সামৰিক কৰ্মীৰ সন্তানসকলকো শিক্ষা প্ৰদান কৰে।

২০১৬ চনত তেওঁ বিশ্বৰ বিভিন্ন দেশ ভ্ৰমণ কৰাৰ পাছত আইচলেণ্ডত পুনৰ অধ্যয়ন আৰম্ভ কৰে। চাৰি বছৰৰ পাছত অৰ্থাৎ ২০২০ চনত তেওঁ ভাৰ্জলুনাস্কোলি ইছলেণ্ডছত নাম ভৰ্তি কৰে আৰু তাৰপৰা জীৱবিজ্ঞানত স্নাতক ডিগ্ৰী লাভ কৰে।

ফিগাৰ স্কেটিংৰ উপৰি হেৰাল্ডচডটিৰে স্কীয়িং আৰু স্ন’বৰ্ডিং কৰি ভাল পায় আৰু তেওঁ পিয়ানোও বজায়।

সৌন্দৰ্য প্ৰতিযোগিতা

২০২২: মিছ ইউনিভাৰ্ছ আইচলেণ্ড

২০২২ চনত হেৰাল্ডচডটিৰে মিছ ইউনিভাৰ্ছ আইচলেণ্ড খিতাপ জয় কৰে আৰু মিছ ইউনিভাৰ্ছ ২০২২ প্ৰতিযোগিতাত আইচলেণ্ডক প্ৰতিনিধিত্ব কৰাৰ অধিকাৰ লাভ কৰে। আমেৰিকাৰ নিউ অৰলিন্সত অনুষ্ঠিত হোৱা এই প্ৰতিযোগিতাত তেওঁ কোনো স্থান লাভ কৰা নাছিল।

২০২৪: মিছ আৰ্থ আইচলেণ্ড

২০২৪ চনত হেৰাল্ডচডটিৰক মিছ আৰ্থ আইচলেণ্ড ২০২৪ হিচাপে নিৰ্বাচিত কৰা হয়। তেওঁ মিছ আৰ্থ ২০২৪ ত নিজৰ দেশক প্ৰতিনিধিত্ব কৰি মিছ আৰ্থ - এয়াৰ (প্ৰথম ৰানাৰ্ছ আপ) হিচাপে পৰিগণিত হয়। এই প্ৰতিযোগিতাৰ ইতিহাসত আইচলেণ্ডৰ বাবে এয়া আছিল সৰ্বোচ্চ স্থান।

নিজৰ কাৰ্যকালত তেওঁ মিছ আৰ্থ ২০২৪ বিজয়ী জেচিকা লেনৰ সৈতে মিছ এক্সক্লুচিভ ২০২৫ প্ৰতিযোগিতাত অংশ ল’বলৈ বেলজিয়াম ভ্ৰমণ কৰিছিল। ২০২৫ চনৰ জুলাই মাহত তেওঁ তানজানিয়া চৰকাৰৰ আমন্ত্ৰণ ক্ৰমে এজন আন্তঃৰাষ্ট্ৰীয় দূত হিচাপে সেই দেশ ভ্ৰমণ কৰিছিল।

তথ্যসূত্ৰ

বাহ্যিক সংযোগ

শ্ৰেণী:আইচলেণ্ড
শ্ৰেণী:মডেল
শ্ৰেণী:সৌন্দৰ্য প্ৰতিযোগী
ছাইৰেন (শ্ৰুতিকথা)

ছাইৰেন (প্ৰাচীন গ্ৰীক: একবচন: Σειρήν, ছাইৰেন; বহুবচন: Σειρῆνες, ছাইৰেনেছ; ইংৰাজী: Siren) গ্ৰীক শ্ৰুতিকথাত বৰ্ণিত আকৰ্ষণীয় কণ্ঠস্বৰৰ গৰাকী মানৱসদৃশ নাৰী সত্তা; অডিচিৰ এটা দৃশ্যত তেওঁলোকক দেখা পোৱা যায় য'ত অডিচিয়াছে নিজৰ দলৰ জীৱন ৰক্ষা কৰে। ৰোমান কবিসকলে তেওঁলোকক ছাইৰেনাম স্কুপুলি (Sirenum scopuli) নামৰ কিছুমান সৰু সৰু দ্বীপত থাকে বুলি কৈছে। পিছৰ কিছুমান যুক্তিবাদী পৰম্পৰা মতে তেওঁলোক এন্থেম'ছা বা এন্থেমুছাৰ আক্ষৰিকভাবে "ফুলময়" দ্বীপ বুলি কোৱা কেপ পেল'ৰাম আৰু আন কিছুমানত পেষ্টামৰ ওচৰৰ চাইৰেনুছ নামেৰে জনাজাত দ্বীপসমূহত বা কেপ্ৰেয়াত থাকে। সাধাৰণতে এই সকলোবোৰ স্থানৰ চাৰিওফালে শিল দেখা পোৱা যায়।

মধ্যযুগীয় সমগ্ৰ খ্ৰীষ্টান শিল্পত ছাইৰেনক নিয়মিতভাৱে মূৰ্ত কৰি তোলা মহিলাৰ বিপজ্জনক প্ৰলোভনৰ প্ৰতীক হিচাপে ব্যৱহাৰ কৰা হৈছিল। "ছাইৰেন"ক অতি আকৰ্ষণীয় আৰু বিপজ্জনক দুয়োটা বুলি গণ্য কৰা মহিলাৰ বাবেও ব্যৱহাৰ কৰিব পাৰি।

কিংবদন্তি

অভিডৰ মতে (খ্ৰীষ্টপূৰ্ব ৪৩–১৭ খ্ৰীষ্টাব্দ) ছাইৰেনবোৰ আছিল গাভৰু পাৰ্চিফোনিৰ সংগী। যেতিয়া পাৰ্চিফোনিক হেডিছে অপহৰণ কৰিছিল, তেতিয়া তেওঁক বিচাৰিবলৈ ডিমিটাৰে তেওঁলোকক ডেউকা প্ৰদান কৰিছিল। কিন্তু হাইজিনাছৰ ফেবুলে (খ্ৰীষ্টপূৰ্ব ৬৪–১৭ খ্ৰীষ্টাব্দ)ত ডিমিটাৰে পাৰ্চিফোনিৰ অপহৰণত হস্তক্ষেপ নকৰাৰ বাবে ছাইৰেনসকলক গালি পাৰে বুলি লিখিছে। হাইজিনাছৰ মতে ছাইৰেনৰ গীত শুনা মৰ্ত্যলোকৰ বাসিন্দা তেওঁলোকৰ কাষেৰে পাৰ হৈ নযোৱালৈকেহে জীয়াই থাকে বুলি কোৱা হৈছে।

এটা কিংবদন্তি অনুসৰি দেৱতাৰ ৰাণী হীৰাই ছাইৰেনসকলক মিউজৰ সৈতে গীতৰ প্ৰতিযোগিতাত অংশগ্ৰহণ কৰাইছিল। মিউজসকল প্ৰতিযোগিতাত জয়ী হয় আৰু তাৰ পিছত ছাইৰেনৰ সকলো পাখি উলিয়াই তাৰ পৰা মুকুট তৈয়াৰ কৰে। প্ৰতিযোগিতাত পৰাস্ত হোৱাৰ পোৱা এই যন্ত্ৰণাৰ ফলত ছাইৰেনবোৰ বগা হৈ আপ্টেৰা ("পাখিবিহীন")ত সাগৰত পৰে আৰু তাত দ্বীপলৈ ৰূপান্তৰিত হয় যিবোৰক লেউকাই বুলি কোৱা হৈছিল।

প্ৰথম শতিকাৰ ৰোমান ইতিহাসবিদ প্লিনি দ্য এল্ডাৰৰ মতে ছাইৰেনসকল বিশুদ্ধ উপকথা নহয়, "যদিও ক্লিয়াৰকাছৰ পিতৃ ডিননে ভাৰতত ইয়াৰ অস্তিত্ব আছে বুলি দাবী কৰে আৰু তেওঁলোকে মানুহক নিজৰ গীতেৰে মোহিত কৰে আৰু প্ৰথমে তেওঁলোকক টোপনি যোৱাই আৰু পিছত টুকুৰা-টুকুৰ কৰি কাটি পেলায়।"

তথ্য সংগ্ৰহ

শ্ৰেণী:গ্ৰীক কিংবদন্তি
ফাষ্ট আবুধাবি বেংক

ফাৰ্ষ্ট আবুধাবি বেংক (FAB) হৈছে সংযুক্ত আৰব আমিৰশ্বাহীৰ আবুধাবিত অৱস্থিত এটা বিত্তীয় প্ৰতিষ্ঠান। মধ্যপ্ৰাচ্যৰ অন্যতম বৃহৎ বেংক, ফাৰ্ষ্ট আবুধাবি বেংকৰ ভাৰতকে ধৰি বিশ্বৰ ১৯খন দেশত ইয়াৰ উপস্থিতি আছে।

ইতিহাস

২০১৭ চনৰ এপ্ৰিল মাহত নেচনেল বেংক অৱ আবুধাবি (এনবিএডি) আৰু ফাৰ্ষ্ট গালফ বেংক (এফজিবি)ৰ একত্ৰীকৰণৰ জৰিয়তে ইয়াক প্ৰতিষ্ঠা কৰা হৈছিল।

ফাৰ্ষ্ট আবুধাবি বেংকে ২০১৯ চনত মুম্বাইত ভাৰতত প্ৰথমটো শাখা মুকলি কৰে। মুম্বাই শাখাই ভাৰতৰ কৰ্পৰেট, প্ৰতিষ্ঠানিক আৰু ধনী ক্লায়েণ্টসকলক বাণিজ্য বিত্ত, কোষাগাৰ সেৱা, প্ৰকল্প আৰু গাঁথনিগত বিত্ত, আৰু ছিণ্ডিকেচনকে ধৰি বহুতো বেংকিং সেৱা আগবঢ়ায়।

তথ্য সংগ্ৰহ
বালি প্ৰেল

বালি প্ৰেল (ইংৰাজী: Bally Prell; ১৪ ছেপ্টেম্বৰ ১৯২২ – ২০ মাৰ্চ ১৯৮২) এগৰাকী জাৰ্মান পৰিবেশক, হাস্যৰসময়ী গায়িকা আৰু লোক-গায়িকা৷ তেওঁ প্ৰধানকৈ বাভাৰিয়ান ভাষাত কণ্ঠদান কৰিছিল।

জীৱন

বাভাৰিয়াৰ ৰাজধানী মিউনিখৰ এখন জিলা স্কাৱাবিঙৰ লিওপল্ড ষ্ট্ৰীট ৭৭ত প্ৰেলৰ জন্ম হৈছিল৷ তেওঁৰ পিতৃ লুডৱিগ প্ৰেল এজন লোক-গায়ক আৰু সুৰকাৰ৷ সৰুতে তেওঁ নাম আছিল এগনেছ পাউলিন প্ৰেল (Agnes Pauline Prell)। তেওঁ পাঁচ বছৰ বয়সতে মিউনিখৰ অডিয়ান হলত অনুষ্ঠান পৰিৱেশন কৰিছিল আৰু কণ্ঠৰে দৰ্শকক আপ্লুত কৰিছিল। তাইৰ কণ্ঠ নিম্ন স্বৰৰ (বেৰিটন) আছিল আৰু সেই স্বৰতে তেওঁ কিছুমান ধ্ৰুপদী গীত গাইছিল।

১৯৫৩ চনৰ ৩১ অক্টোবৰত মিউনিখৰ প্লাটজলত তেওঁ প্ৰথমবাৰৰ বাবে তেওঁৰ গীত "ডাই ছনহাইটস্কোনিজিন ভন ছনাইজলৰেউথ" ("ছনাইজলৰেউথৰ সৌন্দৰ্য্য ৰাণী") পৰিবেশন কৰে। গীতটোৱে প্ৰেলৰ অস্বাভাৱিক কণ্ঠৰ পৰিসৰ আৰু নিৰ্ণায়কভাৱে অ-সৌন্দৰ্য্য ৰাণীৰ দৰে চেহেৰা ব্যৱহাৰ কৰি উদীয়মান সৌন্দৰ্য্যৰ উন্মাদনাক ব্যংগাত্মক কৰি তুলিছিল। অনুষ্ঠানত তেওঁৰ পিতৃৰ দ্বাৰা ৰচিত সংগীতো অন্তৰ্ভুক্ত কৰিছিল। প্ৰেলে গোটেই জীৱন প্লেটজৰ সৈতে সংযুক্ত হৈ থাকিল।

১৯৫৬ আৰু ১৯৫৭ চনত তেওঁ ছবিত কাম কৰিবলৈ আৰম্ভ কৰে, যেনে মেৰেজ ফৰবিডেন ছবিত গায়িকা হিচাপে আৰু টু বাভাৰিয়ানছ ইন দ্য হাৰেম ছবিত ৰোজ অৱ দ্য নাইট লেইলাৰ চৰিত্ৰত অভিনয় কৰে।

১৯৮২ চনত গৰল ৰোগৰ অস্ত্ৰোপ্ৰচাৰৰ প্ৰভাৱত প্ৰেলৰ মৃত্যু হয়। মিউনিখৰ নৰ্ডফ্ৰিডহফ কবৰস্থানত (কবৰ নং ২-৩-৫) তেওঁক সমাধিস্থ কৰা হৈছে।

সন্মান

মিউনিখ চিটি মিউজিয়ামত প্ৰেলৰ সন্মানত এখন প্ৰদৰ্শনী অনুষ্ঠিত কৰা হয়৷ এই প্ৰদৰ্শনীত তেওঁৰ বিখ্যাত মঞ্চ সাজ-পোছাকৰ মৌলিক সামগ্ৰীসমূহৰ যেনে ফুলাম পোছাক, সমুদ্ৰ তীৰৰ ছাতি, আঙুলিবিহীন হাত মোজা, সৌন্দৰ্য্যৰ মুকুট আৰু "মিছ শ্বনাইজল্ৰ'থন" লিখা বগা-নীলা ৰঙৰ স্কাৰ্ফ আদি প্ৰদৰ্শন কৰা হয়।

তেওঁৰ সন্মানত উলফগেং ছেণ্ডে ডিজাইন কৰা এটা ফোয়াৰা ১৯৯২ চনত লিওপোল্ডষ্ট্ৰাছত তেওঁৰ ঘৰৰ সন্মুখত স্থাপন কৰা হয়।

২০০৭ চনৰ ১৪ জুনত মিউনিখ চহৰ পৰিষদে প্ৰেলৰ নামেৰে এটা নতুন ৰাস্তাৰ নামকৰণ কৰে। লোচহাউজেন জিলাত থকা এই ৰাস্তাটো নতুন উন্নয়নৰ কাম চলি আছে।

তথ্য সংগ্ৰহ

শ্ৰেণী:জাৰ্মানীৰ কণ্ঠশিল্পী
লঙট্লাই জিলা

লঙট্লাই জিলা ভাৰতৰ মিজোৰাম ৰাজ্যৰ এঘাৰখন জিলাৰ ভিতৰত অন্যতম। জিলাখনৰ উত্তৰে লুংলে জিলা, পশ্চিমে বাংলাদেশ, দক্ষিণে ম্যানমাৰ আৰু পূবে ছাইহা জিলা। জিলাখনৰ আয়তন ২৫৫৭.১০ কিলোমিটাৰ। লঙট্লাই চহৰ হৈছে জিলাখনৰ প্ৰশাসনিক মুখ্য কাৰ্যালয়।

ইতিহাস

১৯ শতিকাৰ শেষৰ ফালে ব্ৰিটিছৰ আগমনৰ আগতে জিলাত পৰিণত হোৱা অঞ্চলটোত স্থানীয় মুখীয়ালসকলে শাসন কৰিছিল, যাৰ নিয়ন্ত্ৰণ অঞ্চল প্ৰায়ে একক গাঁও বা সৰু সৰু গাঁৱৰ গোট আছিল।১৮৮৮ চনত ফুংকাহ গাঁৱৰ মুখীয়ালে ব্ৰিটিছ জৰীপকাৰী দল এটাক আক্ৰমণ কৰি এজন লেফটেনেণ্ট সহ চাৰিজন লোকক হত্যা কৰে। ইয়াৰ পিছত ব্ৰিটিছে অঞ্চলটো শান্ত কৰিবলৈ সেনাবাহিনী পঠিয়াইছিল। ইয়াৰ পিছত লঙট্লাই জিলা হিচাপে ঘোষণা কৰা হয়, আৰু সেইখন দক্ষিণ লুছাই পাহাৰৰ লগত সংযুক্ত কৰি বংগৰ লেফটেনেণ্ট গৱৰ্ণৰৰ দ্বাৰা পৰিচালনা কৰা হৈছিল। ১৮৯৮ চনত উত্তৰ আৰু দক্ষিণ লুছাই পাহাৰক লুছাই পাহাৰ জিলাত একত্ৰিত কৰি অসমৰ প্ৰশাসনিক অংশ হিচাপে পৰিচালিত কৰা হৈছিল।

অৰ্থনীতি

লঙট্লাই জিলাৰ মুঠ বাসিন্দাৰ এক তৃতীয়াংশই সম্পূৰ্ণৰূপে কৃষিৰ ওপৰত নিৰ্ভৰশীল, যিটো বেছিভাগেই স্থানান্তৰিত খেতিৰ পৰম্পৰাগত পদ্ধতিৰ ওপৰত ভিত্তি কৰি গঢ় লৈ উঠা। চহৰীয়া জনসংখ্যাৰ এটা সৰু অংশহে স্থায়ী নিয়োগৰ সৈতে জড়িত, যেনে ৰাজ্যিক চৰকাৰী সেৱা, বেংক আৰু বিদ্যালয়, আৰু কমসংখ্যকেহে ক্ষুদ্ৰ ব্যৱসায়ত জড়িত। জিলাখনৰ অৰ্থনৈতিক অৱস্থা আচলতে মিজোৰামৰ জিলাসমূহৰ ভিতৰত সৰ্বনিম্ন।

তথ্য সংগ্ৰহ
চৈকা

চৈকা (ভিন ভিন ভাষাত উচ্চাৰণ, ইউক্ৰেইনীয়: чайка, chayka, হাংগেৰিয়ান: csajka, পোলিশ: czajka, চাৰ্বিয়ান: шајка / šajka, স্লোভেন: šajka বা plitka) মাস্তুল আৰু পাল থকা গেলিৰ দৰে এখন কাঠৰ নাও। ইয়াক ষোড়শ শতিকাৰপৰা পূব ইউৰোপত আদিভাগত আধুনিক যুদ্ধ আৰু মাল পৰিবহণৰ বাবে ব্যৱহাৰ কৰা হৈছিল।

প্ৰকাৰ

অষ্ট্ৰিয়ান

চৈকাৰ দৈৰ্ঘ্য হয় ৪৮ মিটাৰ (১৫৭ ফুট) (ডাবল চৈকা), ২৪ মিটাৰ (৭৯ ফুট) (গানজ ("পূৰ্ণ") ট্চাইকা), ১২ মিটাৰ (৩৯ ফুট) (হালব ("আধা") চৈকা) বা ৬ মিটাৰ (২০ ফুট) (চতুৰ্থাংশ ট্চাইকা) দীঘল আছিল, পালৰদ্বাৰা পৰিচালিত কৰা হৈছিল।
৩০ৰপৰা ৫০ জন লোকে ইয়াত কৰ্মৰত আছিল, এজন কমাণ্ডিং বিষয়া আছিল, এজন গুৰিয়াল, এজন শস্ত্ৰধৰ, এজন ড্ৰামবাদক, দুজন ধনুচালক আৰু ৩৬ জনলৈকে নৌকাবাইচ আছিল।

জাপোৰ’ঝিয়ান হষ্ট (ইউক্ৰেইন)

চৈকাৰ দৈৰ্ঘ্য ১৮–২০ মিটাৰ (৫৯–৬৬ ফুট), প্ৰস্থ ৩–৩.৫ মিটাৰ (৯.৮–১১.৫ ফুট) আৰু গভীৰতা ৩.৫–৪ মিটাৰ (১১–১৩ ফুট)ৰ ভিতৰত আছিল। চৈকাৰ তলৰ অংশ এটা গছৰ ডালৰপৰা খোদিত কৰা হৈছিল, কাষবোৰ কাঠৰ তক্তাৰে নিৰ্মাণ কৰা হৈছিল।
শত্ৰুৰ বন্দুকৰপৰা বা ডুব যোৱাৰপৰা নাওখনক ৰক্ষা কৰিবলৈ নাওখনৰ গানৱেলত নলৰ বেল বান্ধি দিয়া হৈছিল। এনে এখন নাৱত প্ৰায় ৫০ৰপৰা ৬০জন মানুহ আৰু ৬টালৈকে ফাল্কনেট (সৰু কামান) কঢ়িয়াই নিব পাৰিছিল। কিছুমান চৈকাৰ দুটা ষ্টিয়াৰিং হাতোৰা আছিল, যাৰ বাবে নাওখনে দিশ সলনি কৰিবলৈ কেতিয়াও ঘূৰি যোৱাৰ প্ৰয়োজন নহৈছিল।

জাপোৰ’ঝিয়ান কছাকসকলে পৰিবহণ আৰু যুদ্ধ দুয়োটাৰে বাবে ব্যৱহাৰ কৰা একেধৰণৰ কিন্তু ডাঙৰ নাওক বাইডাক বুলি কোৱা হৈছিল।

চিত্ৰশালা

তথ্যসূত্ৰ

শ্ৰেণী:নাৱৰ প্ৰকাৰ
প্ৰাক-সাম্প্ৰদায়িক বৌদ্ধ ধৰ্ম

]] ধৰণৰ মূৰ্তিত বুদ্ধত্ব লাভৰ পূৰ্বে সিদ্ধাৰ্থ গৌতমে কৰা কঠোৰ উপবাস। খ্ৰীষ্টওপূৰ্ব ৩০০ৰ পৰা ১০০ৰ গান্ধাৰৰ মূৰ্তি, বৰ্তমানে পাকিস্তানৰ লাহোৰ সংগ্ৰহালয়।প্ৰাক-সাম্প্ৰদায়িক বৌদ্ধ ধৰ্ম, আদিম বৌদ্ধ ধৰ্ম বা মূল বৌদ্ধ ধৰ্ম হ'ল বৌদ্ধ ধৰ্মৰ সেই ৰূপ যি এই ধৰ্মৰ বিভিন্ন সম্প্ৰদায়ত বিভক্ত হোৱাৰ পূৰ্বে অস্তিত্বত থকা বুলি ভবা হয়।

এই ৰূপৰ বাণী আৰু শিক্ষা এনে আদিম বৌদ্ধ লেখসমূহৰ সহায়ত অনুমান আৰু পুনৰ্নিৰ্মাণ কৰা হয়, যি নিজেই সাম্প্ৰদায়িক।

নাম

বৌদ্ধ ধৰ্মৰ এই ৰূপৰ কেইবাটাও নাম ব্যৱহাৰত আছে:

প্ৰাক-সাম্প্ৰদায়িক বৌদ্ধ ধৰ্ম
আদিম বৌদ্ধ ধৰ্ম
মূল বৌদ্ধ ধৰ্ম
বুদ্ধৰ নিজৰ বৌদ্ধ ধৰ্ম
ধৰ্মানুশাসনৰ পূৰ্বৰ বৌদ্ধ ধৰ্ম

আদি।

কোনো কোনো বিশেষজ্ঞই এই অৱস্থাৰ পাছৰ পুৰণি বৌদ্ধ ধৰ্মৰ পৰম্পৰাসমূহক সাম্প্ৰদায়িক বৌদ্ধ ধৰ্ম আখ্যা দিয়ে।

সময়

]] জীৱিত থাকোতে ভাৰতৰ সিন্ধু-গংগা অঞ্চলত ১৬ শক্তিশালী মহাজনপদ আছিল। তদুপৰি, অনেক সৰু সৰু ৰাজ্য আছিল।
প্ৰাক-সাম্প্ৰদায়িক বৌদ্ধ ধৰ্মই বৌদ্ধ ধৰ্মৰ আতাইতকৈ পুৰণি ৰূপ সূচায়: যি গৌতম বুদ্ধই নিজেই বিশ্বাস কৰিছিল আৰু যাৰ মতে কৰ্ম কৰিছিল। ই সম্ভৱতঃ বুদ্ধৰ পৰিনিৰ্বাণৰ এশ বছৰ পাছলৈকে অস্তিত্বত আছিল। তাৰ পাছতেই সংঘৰ প্ৰথম নথিভুক্ত বিভাজন ঘটিছিল।

তত্ত্বগত স্থিৰতাৰ দাবীৰ বিপৰীতে, মূল বৌদ্ধ ধৰ্ম খুব সম্ভৱ এটি গতিশীল আন্দোলন আছিল। ই সম্ভৱতঃ আন আন শ্ৰমণিক চিন্তাধাৰাকো নিজত মিলাই লৈছিল। বৈদিক আৰু জৈন ধাৰণা তথা প্ৰথায়ো সম্ভৱতঃ বৌদ্ধ ধৰ্মত প্ৰভাৱ বিস্তাৰ কৰিছিল।

গড়িষ্ঠসংখ্যক গৱেষকৰ মতে বৌদ্ধ ধৰ্মৰ প্ৰথম বিভাজন ঘটিছিল দ্বিতীয় আৰু তৃতীয় বৌদ্ধ পৰিষদৰ মাজৰ সময়ত। এই বিভাজনৰ পাছৰ প্ৰথম সম্প্ৰদায় স্থৱিৰ নিকায় আৰু মহাসাংঘিক। অৱশেষত বৌদ্ধ ধৰ্মৰ ১৮ পৃথক সম্প্ৰদায় হ'ল। পাছলৈ মহাযান সম্প্ৰদায়সমূহে হয়টো অনেক এনে ধাৰণাক সংৰক্ষিত কৰি ৰাখিলে যি "গতানুগতিক" থেৰবাদে ত্যাগ কৰিছিল, যেনে ত্ৰিকায়, বিজ্ঞানৰ ধাৰাবাহিকতাৰ ধাৰণা আৰু সন্তৰ আৰাধনাৰ দৰে ভক্তিমূলক কাৰ্য।

প্ৰাক-বৌদ্ধ ধৰ্মৰ শ্ৰমণ আন্দোলনৰ সৈতে সম্পৰ্ক

প্ৰাক-সাম্প্ৰদায়িক বৌদ্ধ ধৰ্ম এটি শ্ৰমণিক আন্দোলন আছিল। গৌতম বুদ্ধৰ সময় আছিল ভাৰতত চহৰীকৰণৰ সময়। এই কালত অনেক শ্ৰমণৰ উদয় হৈছিল, যি আছিল বেদৰ শ্ৰেষ্ঠত্ব আৰু বামুণীয়া ৰীতি-নীতিক প্ৰশ্ন কৰা যাযাবৰী দাৰ্শনিক। তেওঁলোকৰ উদ্দেশ্য আছিল সংসাৰৰ পৰা মুক্তি লাভ কৰা। এনে কৰিবলৈ তেওঁলোকে বৈৰাজ্ঞ আৰু নৈতিক কাৰ্য আদিক গুৰুত্ব দিছিল। শ্ৰমণ আন্দোলনৰ পৰাই যোগ আৰু হিন্দু ধৰ্মৰ অনেক সম্প্ৰদায়, যেনে অজীৱিকা, অজ্ঞান আৰু চাৰ্বাকৰ বিকাশ হৈছিল। জৈন ধৰ্মৰ উৎসও শ্ৰমণ আন্দোলন। সংসাৰ আৰু মোক্ষৰ ধাৰণাৰো শ্ৰমণ আন্দোলনৰ সৈতে সম্পৰ্ক আছে। এই শাৰণাসমূহ পাছলৈ ভাৰতৰ প্ৰায় সকলো ধৰ্মই গ্ৰহণ কৰিলে। তৎস্বত্ত্বেও, আস্তিক হিন্দু দৰ্শনসমূহে এই আন্দোলনৰ বিৰোধ কৰিছিল, আৰু এনে সম্প্ৰদায়সমূহক নাস্তিক আখ্যা দিছিল: নাস্তিক হ'ল তেওঁ যি বেদৰ শ্ৰেষ্ঠত্ব স্বীকাৰ নকৰে।

সংসাৰ আৰু কৰ্মৰ ধাৰণা লাহে লাহে ভাৰতীয় ধৰ্মসমূহত সোমাই পৰিল। একক অস্তিত্ব যাৰ অন্তত কৰ্মৰ ভিত্তিত সকলোকে ন্যায় প্ৰদান কৰা হয় আছিল প্ৰাৰম্ভিক ধাৰণা, যি পাছলৈ হ'লগৈ কেইবাটাও অস্তিত্ব য'ত বাৰে বাৰে এনে হৈ থাকে। তাৰ লগতে উদয় হ'ল এই সংসাৰ চক্ৰৰ পৰা মুক্তিৰ চেষ্টা। এই মুক্তিয়েই আছিল শ্ৰমণ আন্দোলনৰ উদ্দেশ্য। স্বৰ্গ প্ৰৱেশৰ বৈদিক ৰীতি-নীতিয়েও সম্ভৱতঃ ইয়াৰ বিকাশত ভূমিকা পালন কৰিছিল: এই ৰীতি-নীতিয়ে যে অনন্ত মুক্তি প্ৰদান নকৰে, সেই ধাৰণাই অন্য পথৰ সন্ধান কৰিবলৈ শ্ৰমণসকলক প্ৰেৰিত কৰিছিল।

টোকা

উদ্ধৃতি

তথ্য সংগ্ৰহ

শ্ৰেণী:বৌদ্ধ ধৰ্ম
গাই যাত্ৰা

গাই যাত্ৰা (নেপালী: গই জাত্ৰ), যাক ইয়াৰ সমাৰ্থক নাম সা পাৰু বুলিও জনা যায়, নেপালৰ এটা উৎসৱ যিটো প্ৰধানকৈ কাঠমাণ্ডু উপত্যকাৰ নেৱাৰ সম্প্ৰদায়ৰ লোকে পালন কৰে। পাৰ হৈ যোৱা বছৰৰ ভিতৰত মৃত্যু হোৱা তেওঁলোকৰ নিকট আত্মীয়ৰ শ্ৰদ্ধাঞ্জলি হিচাপে এই উৎসৱ পালন কৰা হয়। ল’ৰা-ছোৱালীৰ বেলেগ বেলেগ গোটে গৰু বা অন্য ধৰ্মীয় জীৱৰ অনুকৰণত সাজ-পোছাক পিন্ধি দলবদ্ধ হৈ চহৰত ঘূৰি ফুৰে৷

সাধাৰণতে ভদ্ৰ মাহত (আগষ্ট/ছেপ্টেম্বৰ) ইয়াক পালন কৰা হয়। চান্দ্ৰ মাহ নেপালী চাম্বাত কেলেণ্ডাৰ অনুসৰি এই যাত্ৰাৰ তাৰিখ নিৰ্ধাৰণ কৰা হয় আৰু গুণলা মাহৰ কৃষ্ণ পক্ষৰ প্ৰথম দিনটোত এই গাই যাত্ৰা পৰে।

উৎপত্তি

নেপালৰ ৰজা প্ৰতাপ মল্লই তেওঁৰ শাসন কাল ১৬৪১ চনৰ পৰা ১৬৭১ খ্ৰীষ্টাব্দৰ মাজতে এই গাই যাত্ৰা অনুষ্ঠান আৰম্ভ কৰিছিল৷ তেওঁৰ কিশোৰ পুত্ৰ চক্ৰৱৰ্তেন্দ্ৰ মল্লৰ অকাল মৃত্যু হৈছিল আৰু ৰাণীয়ে পুত্ৰক হেৰুৱাই শোক প্ৰকাশ কৰি বাউলী হৈছিল। ৰজা প্ৰতাপ মল্লই নিজৰ পুত্ৰৰ আত্মাক পৰৱৰ্তী জীৱনলৈ উন্নীত কৰাত সহায় কৰিবলৈ আৰু শোকত ভাগি পৰা ৰাণী আৰু যিসকলৰ আপোনজনৰ মৃত্যু হৈছিল, তেওঁলোকৰ পৰিয়ালৰ শোক পাতলাবলৈ এই পৰম্পৰা আৰম্ভ কৰিছিল

ব্যুৎপত্তি

এই উৎসৱটো নেৱাৰ ভাষা বা নেপালী ভাষাত সা পাৰু বুলিও জনা যায়। নেপালী ভাষাত সাৰ অৰ্থ গৰু আৰু পাৰুৰ অৰ্থ হ'ল প্ৰতিপদ তিথি(হিন্দু পঞ্জিকা পদ্ধতি অনুসৰি পষেকৰ প্ৰথম দিন)। ভাদ্ৰ (হিন্দু পঞ্জিকা) মাহৰ শুক্ল পক্ষৰ প্ৰতিপদ তিথিত ল’ৰা-ছোৱালীবোৰে গৰুৰ দৰে সাজ-পোছাক পিন্ধি পালন কৰা হয় বাবে এই উৎসৱক সা-পাৰু (চা-পাৰু) বোলা হয়॥ নেপালী ভাষাত আৰু নেপাল আৰু বিশ্বৰ অন্যান্য অঞ্চলত ইয়াক গাই যাত্ৰা নামেৰে জনা যায়।

পৰিৱেশন

হিন্দু ধৰ্মত গাই(গৰু) লক্ষ্মীৰ দৰে পৱিত্ৰ আৰু মাতৃ হিচাপে গণ্য কৰা হয়। যিসকলৰ পৰিয়ালৰ মৃত্যু হৈছিল, তেওঁলোকৰ সন্তান হনুমান ধোকা প্ৰাসাদলৈ গৈছিল আৰু নেৱাৰ পুৰোহিতে ওলাই যোৱাসকলৰ বাবে প্ৰাৰ্থনা কৰে। শিশোৱে সাধাৰণতে দীঘল চোলা পিন্ধে আৰু কঁকালত কমৰবন্ধ এডাল মাৰে যাৰ দুয়োটা মূৰ সোঁ আৰু বাওঁফালে ওলমি থাকিব লাগে, যাতে খোজ কঢ়াৰ সময়ত মাটিত আঁচ বহি থাকে। তেওঁলোকে আঁচ বহুৱাই যোৱাটো প্ৰয়োজনীয় কাৰণ ই মৃত্যু হৈ পৃথিৱীৰ পৰা স্বৰ্গলৈ আৰোহণ কৰা আপোনজনৰ বাবে মাটি(পৃথিৱী) স্পৰ্শ কৰে। এইটো খোজকাঢ়োঁতে কাপোৰ চোঁচৰাই নিয়াৰ উৎসৱ। ল’ৰা-ছোৱালীবোৰে মূৰত এনে পোছাক পিন্ধে যাৰ ওপৰত গৰুৰ ছবি অংকন কৰা থাকে যিটো এই উৎসৱৰ বাবে গুৰুত্বপূৰ্ণ; আৰু তেওঁলোকে মুখত গোঁফ অংকন কৰে। নেৱাৰ সম্প্ৰদায়ৰ বাবে এই যাত্ৰা ধৰ্মীয় যেন লাগে, কাৰণ এই অনুষ্ঠানৰ জৰিয়তে আপোনজনক পৃথিৱীৰ পৰা স্বৰ্গলৈ পাৰ হৈ যোৱাত সহায় কৰে আৰু পৰি ৰোৱা শোকাহতসকলক উৎসাহিত কৰে। এই শোভাযাত্ৰা শিশুসকলে ৰাতিপুৱা কৰে আৰু সন্ধিয়া শোকত ভাগি পৰা ৰাণী আৰু অন্যান্যৰ বাবে হনুমান ধোকা ডাবালিত কৌতুক অনুষ্ঠান অনুষ্ঠিত কৰে।

১৬০০ চনৰ পৰাই এই ব্যংগ আৰু কৌতুক বিকশিত হৈ আহিছে আৰু বৰ্তমান টিভি শ্ব'ত ইয়াক অধিক আকৰ্ষণীয় কৰি তুলিবলৈ ৰাজনৈতিক ব্যংগও অন্তৰ্ভুক্ত কৰা হৈছে। সাধাৰণতে পুৰুষ কমেডিয়ানসকলে মহিলাৰ কাপোৰ পিন্ধি নাটকৰ পুৰুষ আৰু মহিলা উভয় চৰিত্ৰ প্ৰদৰ্শন কৰে। এইটো এটা মজাৰ অনুষ্ঠান, নেৱাৰ সম্প্ৰদায়ৰ লগতে আন সকলো নেপালী সম্প্ৰদায়ৰ বাবে।
​
গাই যাত্ৰা প্ৰধানকৈ কাঠমাণ্ডু উপত্যকাৰ কাঠমাণ্ডু চহৰত, পাতন আৰু ভক্তপুৰত উদযাপন কৰা হয়। এই উৎসৱ উদযাপন দেশৰ অন্যান্য অঞ্চলতো বিয়পি পৰিছে, য’ত উল্লেখযোগ্যভাবে নেৱাৰ সম্প্ৰদায়ৰ লোক আছে।

তথ্য সূ্ত্ৰ

শ্ৰেণী:লোক-সংস্কৃতি
শ্ৰেণী:ধৰ্মীয় উৎসৱ
শ্ৰেণী:নেপালৰ সংস্কৃতি
সুন্দৰৰ ন দিগন্ত (গ্ৰন্থ)

সুন্দৰৰ ন দিগন্ত ভূপেন হাজৰিকাৰ প্ৰথমখন গদ্যৰ কিতাপ৷ ১৯৬৭ চনত কিতাপখনৰ প্ৰথম সংস্কৰণ প্ৰকাশ হৈছিল আৰু তৃতীয় সংস্কৰণ প্ৰকাশ হৈছিল ১৯৮৭ চনত৷ তৃতীয় সংস্কৰণৰ প্ৰকাশক লয়াৰ্ছ বুক ষ্টল, গুৱাহাটী - অসম৷

উক্তি‍

"পেৰিচৰ আধুনিক শিল্পীৰ চিত্ৰত যদি উত্তৰ আফ্ৰিকাৰ লোককলাৰ চাপ পাওঁ, ফিনলেণ্ডত বহি 'ককো' উৎসৱত যদি অসমৰ মাঘৰ বিহুৰ সুৰ পাওঁ, মস্কো মহানগৰীৰ পাঠশালাৰ অকণিৰ মুখত যদি পঞ্চতন্ত্ৰ কথামুখমৰ সাধুকথা শুনোঁ, নিউঅৰ্লিয়েন্স চহৰলৈ গৈ যদি ফ্ৰান্সৰ স্থাপত্য পাওঁ, মেক্সিকোৰ সীমালৈ গৈ যদি আৰবীয় সুৰৰ আভাস পাওঁ, ওকলাহোমাৰ ৰেড ইণ্ডিয়ানৰ গাঁৱলৈ গৈ যদি মই বাঁহৰ চুঙাত চাউলৰ পিঠা খাওঁ, তেন্তে পৃথিবীখনৰ সভ্যতাত এক মহা সমন্বয় কেতিয়াবাই হোৱা বুলি ক'লে নিশ্চয় অযুক্তিসঙ্গত নহ'ব৷"

"সোঁৱৰণী তেজ হৈ আমাৰ মাজত তগবগাব লাগিব৷ অভিজ্ঞতাই শিল্পীৰ সত্ত্বাক শিল্পীৰ সৃষ্টিক Super active কৰি তুলিব লাগিব৷ সুৰকাৰ বিথোভেনৰ নৱম ছিম্ফনী তেওঁৰ জীৱনৰ এন্ধাৰ অভিজ্ঞতাৰ বিৰুদ্ধে কৰা পোহৰৰ এক মহা অভিযান৷ কাজী নজৰুল আৰু জ্য‍োতিপ্ৰসাদৰ গীত আপোন মন আৰু মানৱ সমাজত জ্য‍োতি দিয়াৰ এক বিৰাট প্ৰচেষ্টা৷ এই সকলোৱে জ্যোতি যচাৰ মূলতে আছিল এওঁলােকৰ মানৱ প্ৰেম৷"

"আমাৰ অসমীয়াত এটি কথা আছে,"কাক ক'ম কোনে পতিয়াব, যাকে ক'ম সিয়ে লঠিয়াব৷" পিচে সেই যুগ আৰু নাই৷ আজিৰ যুগত অভি‍জ্ঞতাৰ পৰা কথা কৈ যাব - যাতে লোকে পতিয়ায়৷ পিচে যাকে ক'ব সিয়ে লঠিয়াব - নোৱাৰে৷ পতিয়ায় নপতিয়ায় সেইটো তেওঁলোকৰ কথা৷ লঠিয়াব তেওঁলোকৰ ইচ্ছা মতে? ওহোঁ, সেই যুগ গ'ল! দেউতাৰ পদূলি সাৰি সাৰি কঁকাল বেঁকা কৰিলে অসমীয়া সংস্কৃতিৰ সাধনা নহয়৷ সেয়া Inferiority complex ভৰা surrender হে৷"

"স্তব্ধতাৰো এটি শব্দ আছে‍!!"

"আজিৰ অসমত যিসকল 'সমালোচকে' নন্দনতত্ত্ব লৈ আলোচনা কৰি আছে, বা কৰিব খুজিছে তেওঁলোকৰ বেছিভাগেই সৌন্দৰ্য্যবোধৰ প্ৰয়োগত অনভি‍জ্ঞ বুলি ক'লে অত্যুক্তি কৰা নহয় বুলি মই ভাবোঁ৷ প্ৰত্যক্ষভাৱে যিসকল 'সমালোচক', তেওঁলােকৰ শিল্প কিম্বা সাহিত্যৰ সৈতে কিঞ্চিত 'একাডেমিক' ধৰণৰ পৰিচয় থাকিলেও নন্দনতত্ত্ব বা তাৰ সৈতে জডি়ত সৌন্দৰ্য্য দৰ্শনৰ ব্যৱহাৰিক বিচাৰ আৰু পদ্ধতিৰ সৈতে যথাযথ পৰিচয় হোৱা নাই৷"

"অসমীয়া শাস্ত্ৰীয় সত্ৰীয়া সঙ্গীতৰ ব্যাকৰণ সৰল নহয় বাবেই তাৰ শি‍ক্ষাৰ আৰু সাধনাৰ বাবে বৈ‍জ্ঞানিক শি‍ক্ষা পদ্ধতিত ভেটি কৰা শি‍ক্ষালয় এতিয়াই লাগে৷ পলম কৰিলে বিপদ আছে৷ বৰ ঘৰৰ জপাৰ কাঠি এবাৰ হেৰালে বিচাৰি পোৱা টান হ'ব৷"

তথ্যসূত্ৰ

শ্ৰেণী:অসমীয়া গ্ৰন্থ
শ্ৰেণী:অসমীয়া প্ৰবন্ধ সংকলন
জিনা ৰড্ৰিগেজ

জিনা ৰড্ৰিগেজ (ইংৰাজী: Gina Rodriguez; ডেমি ডেলিয়া নামেৰেও জনাজাত; জন্ম: ১৫ নৱেম্বৰ ১৯৬৭) এগৰাকী আমেৰিকান প্ৰাক্তন পৰ্ণগ্ৰাফিক অভিনেত্ৰী। নাদিয়া চুলেমান আৰু মাইকেল লোহানৰ দৰে ব্যক্তিসকলৰ সৈতে কৰা কামৰ বাবে তেওঁ পৰিচিত।

২০১১ চনৰ পৰা ২০১৭ চনলৈকে ৰড্ৰিগেজে ষ্টৰ্মী ডেনিয়েলছৰ মেনেজাৰ হিচাপে কাম কৰিছিল। তেওঁ এফবিআইৰ সৈতে সহযোগিতা কৰিছিল আৰু ৰাষ্ট্ৰপতি ডনাল্ড ট্ৰাম্পৰ সন্দৰ্ভত কিথ ডেভিদচনৰ সৈতে হোৱা চুক্তিত গুৰুত্বপূৰ্ণভাৱে জড়িত আছিল। ২০১৮ চনত তেওঁ ষ্টৰ্মী ডেনিয়েলছে লিখা আৰু চেইণ্ট মাৰ্টিনছ পাব্লিচিং গ্ৰুপৰ দ্বাৰা প্ৰকাশিত ফুল ডিছক্লজাৰ গ্ৰন্থৰ অন্যতম বিষয় আছিল। ২০২০ চনত সাংবাদিক জো পালাজলো আৰু মাইকেল ৰথফেল্ডে লিখা আৰু ৰেনডম হাউচৰ দ্বাৰা প্ৰকাশিত দ্য ফিক্সাৰ্ছ: দ্য বটম-ফিডাৰ্ছ, ক্ৰুকেড লয়াৰ্ছ, গছিপমংগাৰ্ছ, এণ্ড পৰ্ণ ষ্টাৰ্ছ হু ক্ৰিয়েটেড দ্য ৪৫থ প্ৰেছিডেণ্ট গ্ৰন্থৰো তেওঁ অন্যতম বিষয় আছিল।

কৰ্মজীৱন

এগৰাকী প্ৰাপ্তবয়স্ক চলচ্চিত্ৰ শিল্পী হিচাপে ৰড্ৰিগেজে ডেমি ডেলিয়া নামেৰে ৫০খনতকৈও অধিক ছবিত অভিনয় কৰিছিল। ৰড্ৰিগেজে ১৯৯২ চনত বেৱাচ আৰু ২০০২ চনত ৰবাৰী হমিচাইড ডিভিজনত অভিনয় কৰিছিল। পৰ্ণ উদ্যোগ ত্যাগ কৰাৰ পিছত আৰু তৃতীয়বাৰৰ বাবে বিবাহ বিচ্ছেদ হোৱাৰ পিছত ৰড্ৰিগেজে ২০০৯ চনত তেওঁৰ প্ৰচাৰ কাৰ্যৰ ব্যৱসায় (publicity business) প্ৰতিষ্ঠা কৰে। ২০০৯ চনৰ জুন মাহৰ পৰা তেওঁ নিজৰ দুই সন্তানৰ সৈতে 'ক্ৰাকল'ত প্ৰচাৰিত মামী এক্সএক্সএক্স নামৰ এটা চুটিম্যাদী ৱেব-আধাৰিত ৰিয়েলিটী শ্ব'ত অভিনয় কৰিছিল।

ৰড্ৰিগেজে ডিডি এণ্টাৰটেইনমেণ্ট (পৰৱৰ্তী সময়ত জিআৰ মিডিয়া নামেৰে জনাজাত) নামৰ নিজা মেনেজমেণ্ট কোম্পানী গঠন কৰিছিল, যিয়ে বিভিন্ন তাৰকাৰ উপপত্নী বুলি দাবী কৰি চৰ্চালৈ অহা মহিলাসকলৰ হৈ কাম কৰিছিল। ২০১২ চনত তেওঁ DialAStar.com নামৰ এটা ফোন সেৱা আৰম্ভ কৰিছিল যাৰ জৰিয়তে অনুৰাগীসকলে তাৰকাসকলক ফোন কৰিব পাৰিছিল। নাদিয়া চুলেমানৰ মেনেজাৰ হিচাপে তেওঁ অক্টোমম হোম এলোন নামৰ পৰ্ণগ্ৰাফিক ছবিখন নিৰ্মাণ আৰু বিপণন কৰিছিল।

২০১৭ চনত তেওঁ জিটনি প্ৰডাকচনছৰ সহ-প্ৰতিষ্ঠা কৰে আৰু ডব্লিউই টিভিত তেওঁৰ প্ৰথমটো ৰিয়েলিটী টিভি শ্ব' "মামা জুন: ফ্ৰম নট টু হট"ৰ কাৰ্যবাহী প্ৰযোজনা কৰে, য'ত তেওঁ নিজেও অভিনয় কৰিছিল।

২০২০ চনত তেওঁ "হেপিলি এভাৰ অল্টাৰ্ড"ৰ কাৰ্যবাহী প্ৰযোজনা কৰে যিটো ২০২০ চনৰ ২২ জুলাইত লাইফটাইম টিভিত মুক্তি লাভ কৰিছিল।

ব্যক্তিগত জীৱন

জিনাৰ জন্ম হৈছিল জিনা মেৰী ডেলিয়া নামেৰে। তেওঁ মেক্সিকান মাফিয়া মুৰব্বী মাইকেল "মিকি" এন্থনী ডেলিয়াৰ কন্যা আছিল আৰু অতি কম বয়সতে তেওঁ পৰিয়ালৰ পৰা আঁতৰি আহিছিল।

২০২৪ চনৰ এপ্ৰিল মাহত নিউয়ৰ্কত ডনাল্ড ট্ৰাম্পৰ বিৰুদ্ধে চলা অপৰাধমূলক গোচৰৰ শুনানিৰ সময়ত ২০১৬ চনৰ অক্টোবৰ মাহৰ ৰড্ৰিগেজ আৰু ষ্টৰ্মী ডেনিয়েলছৰ অধিবক্তা কিথ ডেভিদচনৰ মাজৰ কিছু পুৰণি বাৰ্তা (টেক্সট মেচেজ) প্ৰদৰ্শন কৰা হয়। এই বাৰ্তাসমূহে ইংগিত দিয়ে যে ৰড্ৰিগেজ সেইসকলৰ ভিতৰত এজন আছিল যিয়ে ডেনিয়েলছৰ সৈতে ট্ৰাম্পৰ সম্পৰ্কৰ কথা গোপনে ৰখাৰ বিনিময়ত ১,৩০,০০০ ডলাৰৰ লেনদেনৰ সন্দৰ্ভত মাইকেল কোহেনৰ সৈতে যোগাযোগ কৰিবলৈ ডেভিদচনক উৎসাহিত কৰিছিল।

তথ্যসূত্ৰ

বাহ্যিক সংযোগ

শ্ৰেণী:আমেৰিকান পৰ্ণগ্ৰাফিক চলচ্চিত্ৰৰ অভিনেত্ৰী
টেঙাই মহন

টেঙাই মহন (Tenggai Mohan, টেঙ-ঙাই ম'হুং, জন্ম:১৭১৫ খ্ৰীষ্টাব্দ) অসমৰ প্ৰথম অভিধান প্ৰণেতা, তাঈ আহোম লেখক, সাহিত্যিক,বুদ্ধিজীৱী আছিল।তেওঁ ১৭৯৫ চনত লিখা হ '-মু'ঙ নামৰ টাই আহোম—অসমীয়া দ্বিভাষিক অভিধানখন অসমৰ প্ৰথম অভিধান আছিল। তেখেতে প্ৰায় ৫০ খন পুথি ৰচনা কৰিছিল। তেওঁৰ জনপ্ৰিয় নাম টেঙাই মহন।

জন্ম

তেখেতৰ জন্ম টাই-আহোম জনগোষ্ঠীৰ দিহিঙীয়া মহন ফৈদত হৈছিল। তেখেতৰ বংশধৰ সকল চে-মুন (বৰ্তমান শিৱসাগৰৰ) পাটসাঁকো অঞ্চলত বাস কৰে।

কৰ্মৰাজি

হ'-মুং

১৭৯৫ চনত চাওফা চুহিতপংফাৰ শাসনকালত তেঁও লিখা টাই আহোম—অসমীয়া দ্বিভাষিক অভিধানত টাই-আহোম ভাষাত ২৫০০ টা শব্দ আৰু ইয়াৰ অসমীয়া ভাষাত অৰ্থ সমুহ টাই-আহোম লিপিত লিখা আছিল। সাঁচিপাতত লিখা হ'-মুং পুথিত তেঁও প্ৰতিটো পৃষ্ঠাত লাক-নি আৰু অসমীয়া বৰ্ষ গণনাত তাৰিখসমূহ লিখি গৈছিল আৰু অভিধানখন শেষ হোৱাৰ তাৰিখো লিখা হৈছিল। পাছলৈ তেঁওৰ ছাত্ৰ সকলে তেঁওৰ অভিধানখনৰ বহুতো প্ৰতিলিপি প্ৰস্তুত কৰে। বৰ্তমানলৈকে প্ৰায় ৫১খন অভিধান উদ্ধাৰ কৰা হৈছে। প্ৰায় একে সময়তে ৰমাকান্ত মলাইঘৰীয়া বৰুৱাই সংকলন কৰা আন এখন টাই-অসমীয়া অভিধানত শব্দসমুহ বিষয়বস্তুৰ বিন্যাসৰ বিপৰীতে শব্দৰ বৰ্ণানুক্ৰমিকভাৱে সজ্জিত কৰা হৈছিল। অসমীয়া অভিধান হেমকোষৰ এক শতিকাৰ আগতেই এই অভিধানসমূহ লিখা হৈছিল। তেঁও সাঁচিপাতৰ ওপৰত লিখা অভিধানখনত প্ৰতিটো পৃষ্ঠাত টাই-আহোম কেলেণ্ডাৰ আৰু অসমীয়া কেলেণ্ডাৰত তাৰিখ আৰু অভিধানখন সম্পূৰ্ণ হোৱাৰ তাৰিখ পৰ্যন্ত লিখা আছিল। অসম চৰকাৰে ১৯৬৪ চনত তেওঁৰ অভিধানৰ প্ৰথম সংস্কৰণ ছপা কৰি উলিয়াইছিল আৰু ২০১০ চনৰ জানুৱাৰী মাহত টাই-আহোম গৱেষকসকলে দ্বিতীয় সংস্কৰণ প্ৰকাশ কৰিছিল।

সোঁৱৰণি

মূৰ্তি স্থাপন

অসম জাতীয় প্ৰকাশৰ দ্বাৰা তেখেতৰ সোঁৱৰণিত ডিব্ৰগড়ৰৰ খোৱাংত তেখেতৰ মৈদামত প্ৰতিমূৰ্তি স্থাপন কৰা হয়।

টেঙাই মহন বঁটা

টাই আহোম যুৱ পৰিষদ, অসমৰ দ্বাৰা টেঙাই মহনৰ স্মৃতিত টেঙাই মহন বঁটা প্ৰদান কৰা হয়। ২০২২ চনত মৰানত গৱেষক জ্ঞানানন্দ ফুকনক এই বঁটা প্ৰদান কৰা হৈছিল। ২০২৩ চনত শিক্ষাবিদ ড৹ দেবব্ৰত শৰ্মাক টেঙাই মহন বঁটা প্ৰদান কৰা হয়।

লগতে চাওক

আহোম ভাষা
আহোম জনগোষ্ঠী
আহোম লিপি

তথ্য সূত্ৰ

উৎস প্ৰসংগ

শ্ৰেণী:টাই-আহোম সাহিত্যিক
শ্ৰেণী:অসমৰ ব্যক্তি
শ্ৰেণী:অসমীয়া সাহিত্যিক
কুমাৰ ভাস্কৰ বৰ্মা সংস্কৃত আৰু পুৰাতন অধ্যয়ন বিশ্ববিদ্যালয়

কুমাৰ ভাস্কৰ বৰ্মা সংস্কৃত আৰু পুৰাতন অধ্যয়ন বিশ্ববিদ্যালয (, স্থাপিত: ২০১১) অসমৰ নলবাৰীত অৱস্থিত সংস্কৃত শিক্ষা আৰু কামৰূপৰ ইতিহাসৰ লগতে কলা, মানবিকী আৰু পেশাদাৰী শিক্ষাৰ এখন ৰাজ্যিক বিশ্ববিদ্যালয়।
প্ৰাচীন কামৰূপৰ ৰজা কুমাৰ ভাস্কৰ বৰ্মাৰ নামেৰে এই বিশ্ববিদ্যালয়ৰ নামকৰণ কৰা হৈছে।

শিক্ষা

কুমাৰ ভাস্কৰ বৰ্মা সংস্কৃত আৰু পুৰাতন অধ্যয়ন বিশ্ববিদ্যালয় ত স্নাতকোত্তৰ অধ্যয়ন কৰিব পৰা বিষয়বোৰ হ’ল -
সংস্কৃত (সৰ্বদৰ্শন) - আসনৰ সংখ্যা ৫৫
সংস্কৃত (সাহিত্য) - আসনৰ সংখ্যা ৩০খন
সংস্কৃত (বেদিক অধ্যয়ন) - আসনৰ সংখ্যা ৩০ খন
শিক্ষা - আসনৰ সংখ্যা ৪০
ৰাজনীতি বিজ্ঞান - আসনৰ সংখ্যা ৪০
অসমীয়া - আসনৰ সংখ্যা ৪০খন
দৰ্শন - আসনৰ সংখ্যা ৪০খন
পাঁচ বছৰীয়া সংযুক্ত সংস্কৃত স্নাতকোত্তৰ পাঠ্যক্ৰম - আসনৰ সংখ্যা ৩০

তদুপৰি বিশ্ববিদ্যালয়খনে শক্তি আৰু তন্ত্ৰ শাস্ত্ৰ, বৌদ্ধ দৰ্শন, প্ৰকৃতি উপাসনা, গান্ধীবাদ আদিৰো শিক্ষা আগবঢ়ায়।

তথ্য সংগ্ৰহ

শ্ৰেণী:অসমৰ বিশ্ববিদ্যালয়সমূহ